আন্দোলনকারীরা চাকরিপ্রাপকদের থেকেও বেশি গরিব, পর্যবেক্ষণ আদালতের

কলকাতা: আন্দোলনকারীরা চাকরিপ্রাপকদের থেকেও বেশি গরিব বলে মন্তব্য করলেন কলকাতা হাইকোর্টের (Calcutta High Court) বিচারপতি দেবাংশু বসাক। গ্রুপ ডির (Group D) নিয়োগ মামলার শুনানিতে বুধবার বিচারপতির পর্যবেক্ষণ, যদি একটা ছুরির দুদিকেই ধার থাকে। আর সেই ছুরির একদিকে আন্দোলনকারী, অন্যদিকে বিতর্কিত চাকরিপ্রাপকরা। তাহলে যেদিকে আন্দোলনকারীরা আছেন, সেদিকেরই ধার বেশি। তাঁরা অনেক বেশি গরিব। গ্রুপ ডি কর্মীরা তো তবু চাকরি করছেন। আর যাঁরা চাকরির দাবিতে রাস্তায় বসে আছেন, তাঁদের কথা ভাবুন। বিচারপতি বসাক এ কথা বলেন বিপক্ষের আইনজীবীদের উদ্দেশে।

স্কুল সার্ভিস কমিশনের নিয়োগ দুর্নীতি মামলার সমস্ত শুনানি ছয় মাসের মধ্যে শেষ করতে বলেছে সুপ্রিম কোর্ট। তার জন্য বিচারপতি বসাক এবং বিচারপতি মহম্মদ শব্বর রশিদির বিশেষ বেঞ্চে শুনানি চলছে। গ্রুপ ডির নিয়োগ সংক্রান্ত একটি মামলার শুনানিতে চাকরিপ্রাপকদের আইনজীবী মুকুল লাহিড়ি এবং উতকর্ষ কৌশিক বলেন, এই নিয়োগ প্রক্রিয়ার সব থেকে নীচের স্তরে আছেন গ্রুপ ডি চাকরিপ্রাপকরা। অর্থনৈতিকভাবে তাঁরা অত্যন্ত দুর্বল। উপরের তলার অফিসারদের দুর্নীতির দায় তাঁদের উপর চাপিয়ে দেওয়া হচ্ছে। তাঁদের বলির পাঁঠা করা হচ্ছে। এই কর্মীরা দীর্ঘদিন ধরে দায়িত্ব সহকারে কাজ করছেন। তাঁদের বিরুদ্ধে কোনও অভিযোগ নেই। মুকুল বলেন, জানি না, আর কতদিন এঁরা মামলা চালাতে পারবেন।

আরও পড়ুন: লোকসভা ভোটে কী থাকতে চলেছে কংগ্রেসের ইস্তেহারে? জানুন বড় আপডেট

বিচারপতি বসাক বলেন, আপনারা তো তবু চাকরিতে বহাল আছেন। বেতন পাচ্ছেন। তাঁদের কথা ভাবুন, যাঁরা রাস্তায় বসে আছেন। চাকরি নেই, ব়্যাঙ্ক জাম্প, ভুয়ো নিয়োগ, চাকরি বিক্রি, প্যানেলের মেয়াদ উত্তীর্ণ হয়ে যাওয়ার পর নিয়োগের মতো গুরুত্বপূর্ণ অভিযোগ রয়েছে এই মামলায়। বিচারপতি বসাক আইনজীবীদের বলেন, আপনারা সিবিআইয়ের তথ্য নিয়ে সংশয় প্রকাশ করছেন। কিন্তু কীভাবে ওএমআর শিটের তথ্য, পরীক্ষার্থীদের সই এত নিপুণভাবে নকল করা হল, সেটা তো দেখছেন না। মামলার পরবর্তী শুনানি ফের আগামিকাল।